ET Euroopa Liidu Teataja C 171/6

Algatamisteade kaitsemeetmeid käsitleva uurimise kohta vastavalt nõukogu määrustele (EÜ) nr 260/2009 ja (EÜ) nr 625/2009 seoses traadita laivõrgu (WWAN) modemite impordiga

2010/C 171/07

Belgia valitsus esitas komisjonile nõukogu määruste (EÜ) nr 260/2009 (1) ja (EÜ) nr 625/2009 (2) (edaspidi „kaitsemeetmeid käsitlevad määrused”) artikli 2 kohase taotluse.

Taotluses käsitletakse traadita laivõrgu (WWAN) modemeid, millel on raadioantenn ja mis pakuvad arvutiseadmetele IP-andmesidet ning millel on WWAN-modemit sisaldav Wifi-ruuter („WWAN/Wifi-ruuter”).

Komisjon analüüsis, kas tingimused määrustele (EÜ) nr 260/2009 ja (EÜ) nr 625/2009 vastavate uurimiste algatamiseks on täidetud.

1. Taotlus

Belgia teavitas komisjoni oma taotluses, et WWAN-modemite impordi suundumused tingivad ilmselt vajaduse kaitsemeetmete järele, ja esitas olemasolevad tõendid, mis on kindlaks määratud määruse (EÜ) nr 260/2009 artiklis 10 ja määruse (EÜ) nr 625/2009 artiklis 8 sätestatud kriteeriumide alusel.

2. Asjaomane toode

Vaatlusalune toode on traadita laivõrgu (WWAN) modem, millel on raadioantenn ja mis pakub arvutiseadmetele IP-andmesidet ning millel on traadita WWAN-modemit sisaldav Wifi-ruuter („WWAN/Wifi-ruuter”) (edaspidi „vaatlusalune toode”).

Vaatlusalune toode kuulub praegu CN-koodide ex 8517 62 00 ja ex 8471 80 00 alla. CN-koodid on esitatud üksnes informatsiooniks.

3. Impordi kasv ja kahju

Kaebuse kohaselt asub samasuguse või otseselt konkureeriva toote ainuke tootja liidus Belgias, kuid teatav osa tootmisest paikneb teistes liidu liikmesriikides.

Belgia esitas tõendid selle kohta, et vaatlusaluse toote import liitu kasvab kiiresti nii absoluutnäitajates väljendatuna kui ka liidu tootmise ja tarbimisega võrreldes, ja eelkõige selle kohta, et aastatel 2006–2009 on import on kasvanud rohkem kui 4 100 protsendipunkti võrra.

Väidetakse, et asjaomase impordi maht ja tingimused on muu hulgas avaldanud negatiivset mõju samasuguste või otseselt konkureerivate toodete hindadele liidus ning liidu tootjate turuosale, nende müüdud kogustele ja hinnatasemele, (3) tekitades sellega ühenduse tootjatele tõsist kahju.

4. Menetlus

Komisjon on vastavalt määruse (EÜ) nr 260/2009 artiklile 6 ja määruse (EÜ) nr 625/2009 artiklile 5 konsulteerinud määruste (EÜ) nr 260/2009 ja 625/2009 artikli 4 kohaselt asutatud nõuandekomiteedega; komisjonile on selge, et uurimise algatamise õigustamiseks on piisavalt tõendeid ning ta algatab uurimise, mis vastab määruse (EÜ) nr 260/2009 artiklile 6 ja määruse (EÜ) nr 625/2009 artiklile 5.

4.1. Uurimise ulatus

Uurimisega tehakse kindlaks, kas nõukogu määruste (EÜ) nr 260/2009 ja (EÜ) nr 625/2009 kohased kaitsemeetmed on õigustatud. Konkreetsemalt selgitatakse uurimisega välja, kas ettenägemata arengute tagajärjel imporditakse vaatlusalust toodet liitu sellistes oluliselt suurenenud kogustes ja/või sellistel tingimustel ja asjaoludel, et see põhjustab või ähvardab põhjustada liidu tootjatele tõsist kahju.

a) Küsimustikud

Uurimise jaoks vajaliku teabe saamiseks saadab komisjon küsimustikud samasuguse või otseselt konkureeriva toote teadaolevatele tootjatele liidus, vaatlusaluse toote teadaolevatele eksportijatele/tootjatele ja importijatele, ning vaatlusaluse toote teadaolevatele eksportijate/tootjate ja importijate ühendustele;

Igal juhul peaksid kõik asjaosalised komisjoniga faksi teel ühendust võtma niipea kui võimalik, ent mitte hiljem kui käesoleva teate 5. punkti alapunktis a sätestatud tähtaja jooksul, ja taotlema vajaduse korral küsimustikku.

b) Teabe kogumine ja huvitatud isikute ärakuulamine

Kõigil huvitatud isikutel palutakse oma seisukohad teatavaks teha, esitada teavet ja tõendusmaterjali. Komisjon peab saama sellise teabe ja tõendusmaterjalid käesoleva teate 5. punkti alapunktis b sätestatud tähtaja jooksul.

Peale selle kuulab komisjon ära huvitatud isikud, tingimusel, et nad esitavad taotluse, milles on näidatud, et uurimise tulemused võivad neile tegelikkuses mõju avaldada ning et neil on mõjuvad põhjused ärakuulamist taotleda. Taotlus tuleb esitada käesoleva teate lõike 5 punktis c sätestatud tähtaja jooksul.

4.2. Liidu huvide hindamine

Juhul, kui tehakse kindlaks, et vaatlusalust toodet imporditakse liitu sellistes oluliselt suurenenud kogustes ja/või sellistel tingimustel ja asjaoludel, et see põhjustab või ähvardab põhjustada liidu tootjatele tõsist kahju ja õigustab kaitsemeetmete võtmist, otsustatakse kõigi eri huvide (sealhulgas omamaise tootmisharu, kasutajate ja tarbijate huvide) kui terviku hindamise põhjal, kas ühenduse huvid nõuavad sekkumist.

Et luua kindel alus, millele tuginedes komisjon saab oma otsuses selle kohta, kas meetmed on kooskõlas liidu huvidega, arvesse võtta kõiki seisukohti ja teavet, võivad liidu tootjad, importijad, neid esindavad ühendused, kasutajate esindajad või tarbijaid esindavad organisatsioonid käesoleva teate 5. punkti alapunktis c sätestatud tähtaja jooksul endast teatada ja esitada komisjonile teavet, tingimusel et nad tõestavad objektiivse seose olemasolu oma tegevuse ja vaatlusaluse toote vahel. Asjaosalised, kes on endast teatanud nimetatud tähtaja jooksul, võivad taotleda ka ärakuulamist, kui nad täpsustavad käesoleva teate 5. punkti alapunktis c sätestatud tähtaja jooksul konkreetsed põhjused, miks neid tuleks ära kuulata. Tuleks märkida, et igasugust teavet võetakse arvesse üksnes siis, kui see on esitatud koos faktiliste tõenditega.

5. Tähtajad

a) Küsimustikud

Kõik huvitatud isikud, kes soovivad saada küsimustikku, peaksid seda taotlema niipea kui võimalik, ent mitte hiljem kui 10 päeva pärast käesoleva teate avaldamist Euroopa Liidu Teatajas.

b) Endast teatamiseks, küsimustikule vastamiseks ja mis tahes muu teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 21 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tuleks tähele panna, et enamiku määruses (EÜ) nr 260/2009 ja määruses (EÜ) nr 625/2009 sätestatud menetlusõiguste kasutamine sõltub sellest, kas huvitatud isikud on endast teatanud eespool nimetatud ajavahemiku jooksul.

c) Ärakuulamine

Vastavalt määruse (EÜ) nr 260/2009 artikli 6 lõikele 4 ja määruse (EÜ) nr 625/2009 artikli 5 lõikele 4 võivad kõik huvitatud isikud taotleda komisjonipoolset ärakuulamist 21 päeva jooksul alates käesoleva teate avaldamisest Euroopa Liidu Teatajas.

6. Kirjalikud esildised, küsimustiku vastused ja kirjavahetus

Kogu asjaomane teave tuleb edastada komisjonile. Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti) ning peavad sisaldama huvitatud isiku nime, aadressi, e-posti aadressi, telefoni- ja faksi- ja/või teleksinumbrit.

Komisjoni postiaadress:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGÏE Faks +32 22956505

7. Koostööst hoidumine

Kui teavet ei esitata ettenähtud tähtaja jooksul või takistatakse oluliselt uurimist, võidakse positiivsed või negatiivsed järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat infot, siis jäetakse selline info arvesse võtmata ning võidakse toetuda kättesaadavatele faktidele.

8. Ärakuulamise eest vastutav ametnik

Huvitatud isikud võivad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni uurimistalituse vahel. Ärakuulamise eest vastutav ametnik vaatab läbi toimikule juurdepääsu taotlusi, vaidlusi dokumentide konfidentsiaalsuse üle, tähtaegade pikendamise taotlusi ja kolmandate isikute ärakuulamistaotlusi. Ärakuulamise eest astutav ametnik võib korraldada üksiku huvitatud isiku ärakuulamise ning tegutseda vahendajana tagamaks, et huvitatud isiku õigust kaitsele kohaldatakse täiel määral.

Taotlus saada ärakuulamise eest vastutava ametniku juures ära kuulatud peab olema kirjalik ning selles peab olema esitatud taotluse põhjus. Küsimuste puhul, mis on seotud uurimise algetapiga, tuleb ärakuulamistaotlus esitada 15 päeva jooksul alates käesoleva teate avaldamisest Euroopa Liidu Teatajas. Seejärel tuleb esitada ärakuulamistaotlus tähtaja jooksul, mille määrab komisjon huvitatud isikutega suheldes.

Ärakuulamise eest vastutav ametnik annab võimaluse ka sellisteks ärakuulamisteks, milles on esindatud isikud, kes esitavad erinevaid seisukohti ja vastuväiteid muu hulgas sellistes küsimustes nagu impordi suurenemine, kahju, põhjuslik seos ja liidu huvi.

Lisateave ja kontaktandmed on huvitatud isikutele kättesaadavad kaubanduse peadirektoraadi ärakuulamise eest vastutava ametniku veebilehel:

(http://ec.europa.eu/trade/tackling-unfair-trade/hearing-officer/index_en.htm).

9. Uurimise ajakava

Kooskõlas määruse (EÜ) nr 260/2009 artikliga 7 ja määruse (EÜ) nr 625/2009 artikliga 6 lõpetatakse uurimine võimaluse korral 9 kuu jooksul alates käesoleva teate avaldamisest Euroopa Liidu Teatajas.

Erandlikel asjaoludel võib kõnealust tähtaega pikendada maksimaalselt kahe kuu võrra. Kui tähtaega pikendatakse, avaldab komisjon Euroopa Liidu Teatajas teate, milles täpsustatakse pikenduse kestus ja esitatakse pikendamise põhjuste kokkuvõte.

(1) ELT L 84, 31.3.2009, lk 1.

(2) ELT L 185, 17.7.2009, lk 1.

(3) Mõiste „liidu tootjad” hõlmab nõukogu määruse (EÜ) nr 260/2009 artikli 5 lõike 3 punktis c määratletud „ühenduse tootjaid” ning nõukogu määruse (EÜ) nr 625/2009 artikli 15 lõikes 1 osutatud „samasuguste või otseselt konkureerivate toodete ühenduse tootjaid”.